सङ्खुवासभा, असार २१ गते । जिल्ला प्रहरी कार्यालय सङ्खुवासभाले नेपालबाट छिमेकी राष्ट्र चिन जाँदा अनिवार्य प्रवेश पास लिनुपर्ने ब्यावस्था गरेको छ । यसका लागि जिल्ला प्रहरी कार्यालयले हालैबाट अस्थायी प्रवेश पास प्रयोग गर्न थालेको छ ।
यो प्रवेश पास लागु गर्ने कार्य पहिलो पटक भने होईन । चिनको रियु प्रशासन प्रमुखले एक बर्ष अघि नै सीमा प्रहरी चौकी किमाथाङ्कालाई चीन आउनेहरुलाई अनिवार्य प्रवेश पास दिन अनुरोध गरेको थियो । त्यसपछि सामान्य कागजमा लेखेर पठाउँदै गरेकोमा यस बर्षबाट ब्यवस्थित प्रवेश पासको ब्यावस्था गरिएको जिल्ला प्रहरी प्रमुख प्रहरी नायव उपरिक्षक गौतमकुमार केसीले बताउनुभयो । हालै जिल्ला प्रहरी कार्यालय सङ्खुवासभाले एक कार्यक्रम आयोजना गरि प्रमुख जिल्ला अधिकारी खुमकान्त आचार्यको हातबाट दुई जनालाई प्रवेश पास हस्तान्तरण गर्दै उक्त प्रवेश पास लागु गरिएको घोषणा गरिएको थियो ।
यो प्रवेश पास नेपाली नागरिकलाई मात्र दिईने प्रहरी नायव उपरिक्षक केसीले बताउनुभयो । निश्चीत समयको लागि चीन गएर फर्केपछि सिमा प्रहरीलाई अनिवार्य रुपमा पास फिर्ता दिनुपर्ने समेत बताईएको छ । किमाथाङ्का क्षेत्रका नागरिकहरु दैनिक उपभोग्य सामान आयात गर्न दिनहँ जसो तिब्बतको देन्दाङ र चाँगा बजार जाने गर्छन । ब्यवस्थित प्रवेश पासको ब्यावस्था गरिएपछि नागरिकले पहिलेको जस्तो झण्झट बेहोर्नु नपर्ने पनि बताइन्छ ।
चितवन, जेठ ५ गते । चितवनमा भोजाडका एक पुरुषको मृत्यु प्रकरणमा उनकी श्रीमतीसहित तीन जनालाई प्रहरीले पक्राउ गरेको छ । भरतपुर–११ भोजाडका ओमप्रकाश रेग्मीको रहस्यमय मृत्यु प्रकरणमा प्रहरीले श्रीमती इन्द्रा रेग्मीसहित विजय रेग्मी र डेरा गरी बस्दै आएका महेन्द्रनगरका गोकर्णदेव भट्टलाई पक्राउ गरिएको चितवनका प्रहरी निरीक्षक टेकबहादुर कार्कीले आज जानकारी दिनुभयो । उनीहरुलाई किटानी जाहेरीको आधारमा पक्राउ गरी अनुसन्धान थालिएको उहाँले बताउनुभयो ।
स्थानीयले उनीहरुको संलग्नतामा ओमप्रकाशको हत्या गरेको आरोप लगाएका छन् । स्थानीयले मृतक रेग्मीकी श्रीमती इन्द्रा रेग्मी र भट्टबीच अनैतिक सम्बन्ध रहेको आरोपसमेत लगाएका छन् ।
सो घटना श्रीमान्ले थाहा पाएपछि हत्या गरेको दाबी गरिएको भए पनि प्रहरीले भने अनुसन्धानपछि मात्रै यकिन हुने जनाएको छ ।
रोजगारीको सिलसिलामा भारतमा रहेका ओमप्रकाश रेग्मी भर्खरै घर आएका थिए । उनलाई जेठ १ गते मृत अवस्थामा फेला पारिएको प्रहरीले जनाएको छ । रासस